追和陶淵明歸去來辭
作者：晁補之
朝代：宋

paragraphs: 歸去來兮，吾無以歸奚以歸。
既身不足以任責，畏首尾而心悲。
慕往昔之經世，嗟吾力之莫追。
彼辭位而灌園，豈吾今之獨非。
雨冥冥而荷笠，榛莽莽而褰衣。
我行野而視天，覺宇大而身微。
乃矜虻蚷，止驅息奔。
背隍築室，面坂植門。
三綬從褫，圖書尚存。
忘瓠落之可憂，比浮海之爲樽。
躒太初而游意，弊無極而彫顔。
反國蝸而自足，俯巢幕而亦安。
解予轡之沃濡兮，脫予舝之間關。
識鳥鳴而物華，陶陽氣以流觀。
悟息淵而消枝，亦墐戶而俱還。
惟文字之幼工，則雖老而桓桓。
歸去來兮，彼河濱之善游。
或往學而喪生，復裹糧其安求。
善陶生之達情，不與世兮同憂。
實迷途其已遠，懼斯人之莫疇。
或待兔守株，或遺劍刻舟。
雖成事之不說，聚悔踰於山丘。
庶西方之至言，聊反聞而逆流。
守一靜而爲君，亦何往而不休。
已焉哉，一晝一夜成四時。
子之歎川逝不留，頹光不可使東之。
韓終王子喬，汗漫難與期。
俯寸田之荆棘，曷不旦耘而暮耔。
悲在堂之蟋蟀，慚不樂於唐詩。
悟死生之如夢，亙今古而無疑。